
Maa sihtotstarbe määramine ja arvamuse andmine maaüksuse riigi omandisse jätmiseks
(3. Paemurru tn 5)

1. Asjaolud  ja  menetluse  käik
Maa-amet esitas Narva Linnavalitsusele 26.03.2021 kirjaga nr 6-8/21/5399 (dokumendiregistris nr 1-12.3/2821) teate Narva linna haldusterritooriumil asuva 3. Paemurru tn 5 (51101:001:1719) maaüksuse maa riigi omandisse jätmise menetluse algatamise kohta (kirjas tabel 1, rida 23).
Maaüksus jäetakse riigi omandisse maareformi seaduse § 31 lõike 1 punkti 8 alusel maareservina.

Maaüksuse koha-aadress on kantud Aadressiandmete süsteemi (ADS) ning katastriüksus on moodustatud 29.05.2020.a masskande käigus Maa-ameti peadirektori 04.12.2019.a korralduse nr 1-17/19/3147 alusel.

[bookmark: _GoBack]Maa-amet palub Narva Linnavalitsusel vastavalt maa riigi omandisse jätmise korrale määrata maaüksusele sihtotstarve, anda arvamus maa riigi omandisse jätmise kohta ja esitada maaüksuse osas õiend teiste isikute taotluste kohta maa tagastamiseks või erastamiseks. Kui maaüksus on hoonestatud, siis esitada informatsioon ehitiste kohta.

Maa-ameti ortofotoplaanilt nähtub, et 3. Paemurru tn 5 maaüksust kasutatakse aiamaana ja sellel asuvad ehitised. 
15. oktoobril 2021 aastal tehtud ülevaatusel on tuvastatud, et maaüksus on aiaga piiratud, juurdepääsuvõimaluseta ning ehitiste seisukorda tuvastada ei õnnestunud. Oli jäetud teadaanne palvega võtta maa kasutajatel linnavalitsusega ühendust, millele reageeris maaüksuse kasutaja (eraisik) alles novembris 2022.

17. novembril teostatud maaüksuse ülevaatuse käigus on tuvastatud, et krundil asuvad ehitised (kuurid, kasvuhooned, fotod on korraldusele lisatud) on ajutised, ei ole aluspinnasega kohtkindlalt seotud, osaliselt lagunenud ja mahajäetud ning ei vasta maareformi seaduse § 6 lõike 3 ja 31 tähenduses ehitise nõuetele. Ehitiste omanikud, ehitiste püstitamise, kui ka maakasutuse seaduslikud alused on teadmata. Ehitisregistris andmed selle kohta puuduvad.

Maaüksus asub Narva linna piirkonnas, kus kehtiva üldplaneeringu kohaselt puudub põllu- või metsamajanduslik potentsiaal. Sel juhul määratakse maaüksusele sihtotstarve vastavalt maakatastriseaduse § 20 lõikele 7 - "sihtotstarbeta maa".

3. Paemurru tn 5 maaüksuse osas puuduvad teiste isikute taotlused maa tagastamiseks või lahendamata taotlused maa erastamiseks.

2. Õiguslikud alused
Vabariigi Valitsuse 03.09.1996. a määrusega nr 226 kinnitatud Maa riigi omandisse jätmise korra punkti 9 alapunkti 2 kohaselt määrab linnavalitsus riigi omandisse jäetava maa sihtotstarbe ja vajaduse korral koha-aadressi, annab arvamuse maa riigi omandisse jätmise kohta ning näitab eraldi ära maa riigi omandisse jätmise taotluses ja asendiplaanil toodud suuruses ja piirides maa riigi omandisse jätmist takistavad asjaolud.                  

3. Otsus 
3.1  Määrata 3. Paemurru tn 5 (51101:001:1719) maa sihtotstarbeks sihtotstarbeta maa (012; S);
3.2	Nõustuda 3. Paemurru tn 5 maaüksuse riigi omandisse jätmisega.

4. Rakendussätted
4.1	Korraldus jõustub teatavakstegemisest;
4.2	Käesoleva korralduse peale võib esitada Narva Linnavalitsusele väite haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

